Babelscape/SREDFM huggingface dataset:
Γάιος Φλαμίνιος Νέπος

Ο Γάιος Φλαμίνιος Νέπος (Gaio Flaminio Nepote, 265 π.Χ. - 24 Ιουνίου 217 π.Χ.) ήταν πολιτικός και ύπατος της Ρωμαϊκής Δημοκρατίας. Πρόκειται για το σημαντικότερο φιλολαϊκό πολιτικό που απείλησε την εξουσία της Συγκλήτου πριν από τους αδερφούς Γράκχους έναν αιώνα αργότερα.

Μετά το πέρας του Α' Καρχηδονιακού Πολέμου, ο Φλαμίνιος τέθηκε επικεφαλής μιας μεταρρυθμιστικής κίνησης που είχε σαν στόχο τον αναδασμό της κρατικής γης στην Ιταλία. Από το αξίωμα του Δημάρχου το 232 π.Χ., κατάφερε με δημοψήφισμα να μοιραστεί και να παραχωρηθεί σε φτωχές οικογένειες που είχαν καταστραφεί από τον πόλεμο η έκταση νότια του Αριμίνουμ, η οποία είχε αποσπαστεί από τους Γαλάτες δεκαετίες πριν. Η Σύγκλητος προέβαλε αντίσταση αλλά ο Φλαμίνιος δεν την συμβουλεύτηκε, αντίθετα με το σύνταγμα και την παράδοση. 

Το 227 π.Χ. ο Φλαμίνιος διετέλεσε κυβερνήτης της Σικελίας. Στο μεταξύ, ο αναδασμός της γης επέφερε ατυχώς μια νέα επίθεση στα ρωμαϊκά εδάφη από γαλατικές φυλές, τις οποίες τελικά οι Ρωμαίοι κατάφεραν να νικήσουν στη Μάχη του Τελαμώνα, το 224 π.Χ. Την επόμενη χρονιά ο Φλαμίνιος εκλέχτηκε ύπατος για πρώτη φορά, και με τον Πόπλιο Φούριο Φίλο ανάγκασε τους Γαλάτες να υποταχθούν στους Ρωμαίους δημιουργώντας την επαρχία της Εντεύθεν των Άλπεων Γαλατίας.

Το 221 π.Χ. ο Φλαμίνιος υπηρέτησε ως ίππαρχος υπό τον Μάρκο Μινούκιο Ρούφο. Κατόπιν, το 220 π.Χ. εξελέγη κήνσορας μαζί με τον Λεύκιο Αιμίλιο Πάπο. Κατά τη διάρκεια της θητείας του φρόντισε για την κατασκευή της Φλαμινίας Οδού "(Via Flaminia)" που ένωνε τη Ρώμη με το Αριμίνουμ, ίδρυσε αποικίες στην Κρεμόνα και την Πλακεντία και αναδιοργάνωσε την comitia centuriata ώστε να δώσει περισσότερα πολιτικά δικαιώματα στις φτωχές τάξεις. Τέλος οριοθέτησε το Τσίρκους Φλαμίνιους στο νότιο άκρο του Πεδίου του Άρεως. Το 218 π.Χ. ως μέλος της Συγκλήτου, ήταν ο μόνος από τους συναδέλφους του που υποστήριξε τον "Lex Claudia", ένα νόμο που απαγόρευσε στην τάξη των Συγκλητικών να ασχολείται με το θαλάσσιο εμπόριο.

Το 217 π.Χ., κατά την εισβολή του Αννίβα στην Ιταλία, επανεξελέγη ύπατος με το Γναίο Σερβίλιο Γέμινο. Ο Φλαμίνιος συγκέντρωσε νέες λεγεώνες και προέλασε βόρεια για να αναχαιτίσει τον Καρχηδόνιο στρατηγό. Ωστόσο έπεσε σε ενέδρα στη λίμνη Τρασιμένη. Στη μάχη που ακολούθησε, ο στρατός του καταστράφηκε ολοσχερώς και ο ίδιος έχασε τη ζωή του. Οι υποστηρικτές του στη Σύγκλητο έχασαν σταδιακά τη δύναμή τους από φιλοαριστοκρατικές φατρίες, ενώ στην πόλη εξαπλωνόταν ο φόβος για πολιορκία από τον Αννίβα.
Ρυτία

Στην ελληνική μυθολογία με το όνομα Ρυτία είναι γνωστή η μητέρα των εννέα Κορυβάντων, σύμφωνα με την τοπική παράδοση της νήσου Σαμοθράκης. Ο Φερεκύδης γράφει ότι η Ρυτία είχε αποκτήσει τους Κορύβαντες από τον θεό Απόλλωνα.
Ούκκο

Πέτρινο γλυπτό από τη [[Καρελία]], αναπαριστά κεραυνό σε σχήμα φιδιού, σύμβολο του Ούκκο

Στη Φινλανδική μυθολογία ο Ούκκο, (Στα Εσθονικά "(UKU)"), ήταν από τους σημαντικότερους θεούς, θεός του ουρανού, της συγκομιδής και των καιρικών φαινομένων. Η φινλανδική λέξη "ukkonen", καταιγίδα, προέρχεται από το όνομά του. Αποκαλούνταν με πολλά ονόματα όπως "isäinen" (πατέρας), "isoinen" (μεγάλος). Ταυτίζεται με τον Οντίν της Σκανδιναβικής μυθολογίας έχοντας όμως τις ιδιότητες του Θορ. 

Όπλο του ήταν ένα σφυρί, το "Ukonvasara", ή κατά άλλες εκδοχές ένα σπαθί ή ένα τσεκούρι, με το οποίο όταν το κτυπούσε δημιουργούσε τους κεραυνούς. Η ένωσή του με τη γυναίκα του Άκκα, ("Akka"), προκαλούσε καταιγίδες στη Γη. Σφοδρές καταιγίδες δημιουργούσε και όταν οδηγούσε το άρμα του μέσα από τα σύννεφα. 

Πέτρινα γλυπτά αναπαριστούν έναν κεραυνό σε σχήμα φιδιού, οχιάς, που είναι το σύμβολο του θεού Ούκκο.
Κούου

Στη Φινλανδική μυθολογία, η Κούου ("Kuu ή Kun") ήταν γυναικεία θεότητα που ταυτίζεται με το φεγγάρι. 

Σύμφωνα με το έπος Καλέβαλα ήταν κόρη του θεού Ίλματαρ και η γέννηση της μυθολογικά σχετίζεται με τη γέννηση του σύμπαντος. Γεννήθηκε από το ασπράδι των αυγών που έπεσαν από το γόνατο του πατέρα της στη Άβυσσο, και έτσι γεννήθηκε το σύμπαν.
Μανουήλ Γεδεών

Ο Μανουήλ Γεδεών (Κωνσταντινούπολη, 1851 – Αθήνα, 1943) ήταν Έλληνας λόγιος, συγγραφέας και ιστοριοδίφης, καθώς και μέγας χαρτοφύλακας του Οικουμενικού Πατριαρχείου, από τους μεγαλύτερους μελετητές του Νεότερου Ελληνισμού. Ασχολήθηκε ιδιαίτερα με την περίοδο του Μεσαίωνα, και μάλιστα προτιμούσε να λέγεται Μεσαιωνολόγος. Η συγγραφική του δραστηριότητα εκτείνεται σε περισσότερα από 70 χρόνια. Θεωρείται ένας από τους μεγαλύτερους Έλληνες ιστοριοδίφες και έχει χαρακτηριστεί από πολλούς ως ο «τελευταίος γνήσιος Φαναριώτης».
Ροίτος

Στην ελληνική μυθολογία με το όνομα Ροίτος είναι γνωστά τα παρακάτω 4 πρόσωπα:

* Ροίτος, ένας από τους γίγαντες, που πήρε μέρος στον αγώνα τους κατά των θεών, τη Γιγαντομαχία, οπότε και σκοτώθηκε από τον Διόνυσο.
* Ροίτος, κένταυρος που μετείχε στη μάχη με τους Λαπίθες, στον γάμο του Πειρίθου. Ο Βιργίλιος αναφέρει ότι και αυτός ο Ροίτος σκοτώθηκε από τον Διόνυσο.
* Ροίτος, σύντροφος του Φινέα ο οποίος σκοτώθηκε από τον Περσέα με ρίψη του ακοντίου του που προοριζόταν για τον Φινέα. Αυτός ο Ροίτος αναφέρεται από τον Οβίδιο ("Μεταμορφώσεις", βιβλίο V).
* Ροίτος, ο πατέρας του Αγχεμόλου.
Κάι Λέο Γιοχάνεσεν

Ο Κάι Λέο Γιοχάνεσεν ("Kaj Leo Holm Johannesen", 28 Αυγούστου 1964-) είναι πολιτικός από τα νησιά Φερόε και χρημάτισε πρωθυπουργός από το 2008 ως το 2015. Είναι πρόεδρος του Κόμματος Ένωσης (Sambandsflokkurin).
Φυσικό Δίκαιο

Το λεγόμενο Φυσικό Δίκαιο, (ius naturale ή jus naturale), αποτελεί διάκριση του Διεθνούς Δικαίου που πρώτος την εισήγαγε στη σύγχρονη αντίληψη ο Ούγκο Γκρότιους (ο μετέπειτα χαρακτηρισθείς πατέρας του Διεθνούς Δικαίου).
Σπυρίδων Βάσης

Ο Σπυρίδων Βάσης (1852 – 1912) ήταν καθηγητής της λατινικής φιλολογίας στο Πανεπιστήμιο Αθηνών.
Αλμπερίκο Τζεντίλι

Ο Αλμπερίκο Τζεντίλι ή "Τζεντίλις" ("Alberico Gentili", 1552 – 19 Ιουνίου 1608) ήταν Ιταλός νομικός και ένας από τους θεμελιωτές και «προδρόμους» του Διεθνούς Δικαίου.

Ο Τζεντίλι γεννήθηκε στις 14 Ιανουαρίου του 1552 στη πόλη Άγιος Συνέσιος, σημερινή Μάρτσε της Ιταλίας από οικογένεια ευγενών. Σπούδασε νομικά αρχικά στο Πανεπιστήμιο της Περούτζια. Αργότερα λόγω θρησκευτικών διαφορών ακολουθώντας τον Προτεσταντισμό αναγκάσθηκε μαζί με τον πατέρα του Ματθαίο και τον αδελφό του Σκιπίωνα να εγκαταλείψουν την Ιταλία προς άλλες χώρες. Το 1580 ο Τζεντίλι φθάνει στην Αγγλία, όπου διορίστηκε λέκτορας του Πανεπιστημίου της Οξφόρδης. Παράλληλα άσκησε νομική υποστήριξη στο Ναυτοδικείο του Βασιλικού Βρετανικού Ναυαρχείου και στη συνέχεια στην Ισπανική Πρεσβεία του Λονδίνου.

Ο Τζεντίλι συνέγραψε, στη λατινική, περισσότερες από 20 νομικές πραγματείες καθώς και άλλα με θρησκευτικό και λογοτεχνικό περιεχόμενο. Ειδικότερα στο έργο του «"De legationibus"» αναφέρεται στην νομική υποστήριξη που είχε αναλάβει του Ισπανού πρέσβυ Μεντόθα που είχε κατηγορηθεί για συνωμοσία κατά της Βασίλισσας Ελισάβετ Α΄ για την οποία, σύμφωνα με την υφιστάμενη τότε νομοθεσία, έπρεπε να συλληφθεί και να τιμωρηθεί. Στην υπόθεση εκείνη ο Τζεντίλι υποστήριξε ότι η αγγλική κυβέρνηση δεν μπορεί να επιβάλλει άλλα μέτρα κατά του Μεντόθα εκτός από του να ζητήσει την ανάκλησή του ως «persona non grata» και να τον αποπέμψει (απελάσει). Από αυτή την καινοτόμο εισήγησή του ο Τζεντίλι χαρακτηρίστηκε από τους επόμενους διεθνολόγους ως πρόδρομος των νεότερων αντιλήψεων του Διεθνούς Δικαίου, δηλαδή της "αρχής της ετεροδικίας". Επίσης, ο Τζεντίλι στο ίδιο βιβλίο αναγνωρίζει πρώτος το δικαίωμα της πρεσβεύσεως ακόμα και σε μη χριστιανικούς λαούς.

Επίσης ένα άλλο σπουδαίο έργο του Τζεντίλι είναι η πραγματεία του με τίτλο «"De iure belli commentationes"» όπου υποστηρίζει ότι η ανεξαρτησία δεν σημαίνει ταυτόχρονα και απομόνωση των κρατών αλλά το αντίθετο ότι έτσι παραμένουν ενωμένα με το φυσικό νόμο της κοινωνικότητας. Αυτό αποτέλεσε μια πρώιμη ιδέα της διεθνούς κοινωνίας, που τελικά θα θεσπιστεί τρεις αιώνες σχεδόν μετά, στο Συνέδριο της Βιέννης. Στο ίδιο βιβλίο υποστηρίζει επίσης ότι η εκάστοτε κρατική εξουσία υφίσταται δύο περιορισμούς:

#Την ιδέα της αλληλεγγύης, οπότε καταδικάζεται το δόγμα Μάρε Νόστρουμ, και
#Το Διεθνές Δίκαιο που θεμελιώνεται από φυσικό νόμο, δηλαδή ότι αρχικά θεσπίζεται ως προϊόν μακρόχρονης συμφωνίας μεταξύ λαών στη συνέχεια εκδηλώνεται ως έθιμο και που τελικά διαπιστώνεται με τα δεδομένα της Ιστορίας.

Τα κατεξοχήν όμως συγγράμματα του Τζεντίλι που παραμένουν αξιομνημόνευτα μέχρι σήμερα είναι ακριβώς αυτό το «Περί του Δικαίου του Πολέμου» που αποτέλεσε τη βάση πολλών μετέπειτα ιστορικών συνθηκών, καθώς και ο «Πρέσβης» που εκδόθηκε το 1608.

Το έργο του Τζεντίλι πραγματικά διαπνεόταν από τις αρχές της ανεξαρτησίας και ελευθερίας πολύ πριν αναγνωριστούν από τους νομομαθείς της εποχής του. Ο Τζεντίλι πέθανε στο Λονδίνο ως καθηγητής του Πανεπιστημίου της Οξφόρδης στις 19 Ιουνίου του 1608.
Τουόνεταρ

Η Τουόνεταρ ("Tuonetar") στη Φινλανδική μυθολογία, είναι γυναικεία θεότητα του κάτω κόσμου.

Είναι η γυναίκα του Tούονι και μαζί βασιλεύουν στον κάτω κόσμο, παιδιά τους είναι η Λόβιαταρ, η Βάμματαρ και η Κίβουταρ. Αδελφή της ήταν η μάγισσα Λόουχι. Όταν οι νεκροί έφταναν στο βασίλειο τους πρόσφεραν μία κούπα γεμάτη βατράχια και σκουλήκια.


Κατηγορία:Φινλανδική μυθολογία
Κατηγορία:Θεότητες του θανάτου
Ο Μικρός Πρίγκιπας

Ο Μικρός Πρίγκιπας είναι βιβλίο του Γάλλου συγγραφέα Αντουάν ντε Σαιντ-Εξυπερύ. Αν και θεωρείται παιδικό βιβλίο, απευθύνεται σε όλους. Βρίσκεται δεύτερο από την κορυφή της λίστας των βιβλίων που πουλήθηκαν σε περισσότερα από 100 εκατομμύρια αντίτυπα.

Το θέμα του βιβλίου είναι το εξής: Ο αφηγητής πέφτει με το αεροπλάνο του, που έχει πάθει βλάβη, στην έρημο Σαχάρα. Εκεί συναντά ένα ασυνήθιστο παιδί (τον Μικρό Πρίγκιπα), γνωρίζονται και γίνονται φίλοι. Ο αφηγητής μαθαίνει πολλά από τον καινούργιο του φίλο. Ο καινούργιος του φίλος σιγά-σιγά τού διηγείται την επίσκεψή του σε άλλους πλανήτες, όπου υπάρχουν άνθρωποι ματαιόδοξοι αλλά και κάποιοι (ελάχιστοι) περισσότερο «ανθρώπινοι». Δεν ξεχνάει ποτέ και με τίποτα τις ερωτήσεις που έχει υποβάλει, ενώ ο ίδιος, αντίθετα, δεν συνηθίζει να απαντάει στις ερωτήσεις των άλλων.

Μολονότι υποτίθεται ότι είναι παιδικό βιβλίο, ο "Μικρός Πρίγκιπας" κάνει μερικές βαθυστόχαστες και ιδεαλιστικές παρατηρήσεις σχετικά με τη ζωή και την ανθρώπινη φύση. Η ουσία του βιβλίου περιέχεται στα λόγια της αλεπούς προς τον Μικρό Πρίγκιπα: «"Δεν βλέπεις καθαρά παρά μόνον με την καρδιά. Η ουσία είναι αόρατη στα μάτια."» Η αλεπού στέλνει και άλλα μηνύματα-κλειδιά, όπως: «"Είσαι υπεύθυνος για πάντα, γι' αυτό που έχεις εξημερώσει."» Ή ακόμα: «"Ο χρόνος που πέρασες με το τριαντάφυλλό σου είναι αυτό που το κάνει ξεχωριστό για σένα."»
Μπόνα Ντέα

Η Μπόνα Ντέα (λατινική γλώσσα: "Bona Dea") ήταν μια από τις κύριες θεότητες της ρωμαϊκής μυθολογίας, προστάτιδα της καρπερότητας, της ίασης, της παρθενίας και των γυναικών γενικότερα. Ήταν κόρη του Φαύνου, ενώ και η ίδια αποκαλούταν συχνά "«Φαύνα»". Το όνομά της σημαίνει κυριολεκτικά "«η καλή θεά»", και πιθανώς πρόκειται για ευφημισμό, μιας και στους άνδρες απαγορευόταν να πουν το όνομά της.
Νεθούνς

Στην ετρουσκική μυθολογία, ο Νεθούνς ήταν ο θεός των υδάτων, αντίστοιχος του ρωμαϊκού θεού Νεπτούνους και του Ποσειδώνα της ελληνικής μυθολογίας. 

Εμφανίζεται σε ένα νόμισμα της Βετουλόνια στην Ετρουρία ανάμεσα σε δυο δελφίνια να κρατάει την τρίαινά του, φορώντας σαν περικεφαλαία το κεφάλι ενός θαλάσσιου κήτους. 
Το όνομα NETHUNS είναι χαραγμένο σε ένα χάλκινο ετρουσκικό καθρέφτη στο Γρηγοριανό Μουσείο του Βατικανού.
Java Platform, Enterprise Edition

Ηadan Java Platform, Enterprise Edition ή αλλιώς Java EE είναι μια ευρέως διαδεδομένη πλατφόρμα για προγραμματισμό Server που στηρίζεται πάνω στην γλώσσα προγραμματισμού Java. H Java EE διαφέρει από την βασική έκδοση της Java από το γεγονός ότι προσθέτει βιβλιοθήκες οι οποίες παρέχουν λειτουργικότητα ώστε να αναπτυχθεί διαδικτυακό, πολυμερές λογισμικό σε Java, βασισμένο σε αυτοτελή μέρη που τρέχουν σε application servers. H Java EE ήταν γνωστή παλιότερα και ως J2EE, ονομασία που είχε μέχρι και την έκδοση 1.4. Η επόμενη έκδοση ονομάστηκε Java EE 5.
Σάββη

Στην ελληνική μυθολογία με την ονομασία Σάββη είναι γνωστή η Σίβυλλα (μάντιδα) της Βαβυλώνας. Η Σάββη αναφέρεται ότι είχε εβραϊκή καταγωγή και γενεαλογείται από τον Παυσανία (Α΄ 12, 9) ως θυγατέρα του Βηρόσου και της Ερυμάνθης. Τη Σάββη άλλοι την ονομάζουν «Βαβυλωνία» και άλλοι «Σίβυλλα Αιγυπτία».
Άντερς Κέλσιος

Ο Άντερς Κέλσιος ("Anders Celsius") (27 Νοεμβρίου 1701 – 25 Απριλίου 1744) ήταν Σουηδός αστρονόμος. 

Διετέλεσε καθηγητής στο Πανεπιστήμιο της Ουψάλα από το 1730 έως το 1744, αλλά παράλληλα από το 1732 έως το 1735 πραγματοποίησε πολλά ταξίδια και επισκέφτηκε πληθώρα αστεροσκοπείων στη Γερμανία, την Ιταλία και τη Γαλλία. Ίδρυσε το Αστεροσκοπείο της Ουψάλα το 1741, και το 1742] πρότεινε μία κλίμακα για τη μέτρηση της θερμοκρασίας, η οποία φέρει το όνομά του. Η κλίμακα αντιστράφηκε από τον Κάρολο Λινναίο το 1745 έναν χρόνο μετά τον θάνατο του Κέλσιου.
Νεπτούνους

Ο Νεπτούνους (λατινική γλώσσα: "Neptunus") ήταν ο θεός του νερού και της θάλασσας κατά τη ρωμαϊκή μυθολογία, αντίστοιχος – αν και με κάποιες διαφορές – του ελληνικού θεού Ποσειδώνα. Αδέρφια του ήταν ο Γιούπιτερ και ο Πλούτο, ο Δίας και ο Πλούτωνας αντίστοιχα στην ελληνική μυθολογία.

Η ρωμαϊκή αντίληψη για το θεό αυτό επηρεάστηκε πολύ από τον θεό Νεθούνς, των Ετρούσκων. Αρχικά επρόκειτο για ένα θεό ιταλικής προέλευσης, ο οποίος ήταν σύζυγος της Σαλασίας, θεότητας του αλμυρού νερού. Το 399 π.Χ. ταυτίστηκε με τον Ποσειδώνα, όταν τα Σιβυλλικά Κείμενα διέταξαν να γίνει μια τελετή προς τιμήν του ("Lectisternium"). Κατά την πρώιμη ρωμαϊκή περίοδο ήταν ο θεός Πορτούνες αυτός που δέχονταν ευχαριστίες για νίκες σε ναυμαχίες, αλλά ο Νεπτούνους τον είχε αντικαταστήσει στο ρόλο αυτό μέχρι τον 1ο αιώνα π.Χ. Συγκεκριμένα γνωρίζουμε πως ο Σήξτος Πομπήιος αποκάλεσε τον εαυτό του "«γιο του Νεπτούνους»". 

Ο Νεπτούνους συσχετιζόταν και με το γλυκό νερό σε αντιδιαστολή με τον Ωκεανό, θεό του υδάτινου κόσμου που περιέβαλλε τη Γη. Όπως και ο Ποσειδώνας, έτσι και ο Νεπτούνους, τιμόταν από τους Ρωμαίους ως θεός των αλόγων. Η γιορτή προς τιμήν του, τα Νεπτουνάλια, λάμβανε χώρα στις 23 Ιουλίου. Στην πόλη της Ρώμης υπήρχαν δύο ναοί προς τιμήν του. Ο πρώτος στεκόταν κοντά στο Τσίρκους Φλαμίνιους (όπου διεξάγονταν ιππικοί αγώνες) και περιείχε ένα διάσημο γλυπτό θαλάσσιων πλασμάτων από τον Σκόπα. Το δεύτερο, η Basilica Neptuni, βρισκόταν στο Πεδίον του Άρεως. Αφιερώθηκε από τον Αγρίππα μετά τη νίκη του στη Ναυμαχία του Ακτίου.
Κρίστιαν Βιρτ

Ο Κρίστιαν Βιρτ ("Christian Wirth", 24 Νοεμβρίου 1885 - 26 Μαΐου 1944) ήταν λοχαγός των SS, Γενικός Επιθεωρητής των Στρατοπέδων εξόντωσης της Επιχείρησης Ράινχαρντ και επικεφαλής των Γερμανικών εξοπλισμών (DAW, Deutsche Ausrüstungswerke) στο αεροδρόμιο του Λούμπλιν στην κατεχόμενη Πολωνία.
Σλάβα

Εκκλησία που προετοιμάζεται για τον εορτασμό της Σλάβα στην Τρέμπινιε, [[Σερβική Δημοκρατία]] της [[Βοσνία και Ερζεγοβίνη|Βοσνίας και Ερζεγοβίνης]].
Σλάβα (Слава) είναι χριστιανικό έθιμο, κυρίως των Σέρβων, για τη γιορτή του οικογενειακού προστάτη αγίου. Εκτός από τη Σερβία, το έθιμο τηρείται και στη Βόρεια Μακεδονία και τη Βουλγαρία, ακόμη και από μερικούς Γκοράνι (μουσουλμάνοι οι οποίοι κατά τον 18ο αιώνα ήταν Σέρβοι Ορθόδοξοι). Η Σλάβα είναι η πιο σημαντική γιορτή των Σέρβων και ένα από τα Εθνικά σύμβολα της Σερβίας.

<!-- Για μετάφραση αργότερα
Γιούργκεν Σπάρβασερ

Ο Γιούργκεν Σπάρβασερ είναι παλαίμαχος Γερμανός ποδοσφαιριστής που αγωνιζόταν ως επιθετικός μέσος. Ήταν επίσης διεθνής με την Εθνική Ανατολικής Γερμανίας.
Primus Pilus

thumb|200px|"Ένας εκατόνταρχος της ρωμαϊκής λεγώνας σε σύγχρονη αναπαράσταση."
Primus Pilus ήταν το όνομα μιας βαθμίδας του στρατού της Αρχαίας Ρώμης. Πρόκειται για τον πρεσβύτερο και πρώτο σε βαθμό από τους εκατοντάρχους μιας λεγεώνας. Ο primus pilus ήταν στρατιωτικός καριέρας και ένας από τους συμβούλους του λεγάτου. Κέρδιζε το αξιώμά του χάρις στα επιτεύγματά του στο πεδίο της μάχης, αν και ορισμένες φορές η θέση καταλαμβανόταν από πολιτικά φιλόδοξα άτομα κι όχι απαραίτητα από ικανούς στρατιωτικούς.

Κατά την όψιμη δημοκρατική περίοδο, η κοόρτις ήταν η βασική τακτική μονάδα στρατού. Υπήρχαν έξι έως δέκα από αυτές ανά λεγεώνα, και καθεμία τους αποτελούταν από πέντε έως οκτώ εκατονταρχίες. Την κάθε εκατονταρχία διοικούσε ένας εκατόνταρχος, υποβοηθούμενος από έναν optio. Την πρώτη από τις κοόρτεις διοικούσε ο πρεσβύτερος από τους εκατοντάρχους, ο οποίος ονομαζόταν primus pilus (που σημαίνει "«πρώτος στίχος»"). Ενώ μια κοόρτις συνήθως περιελάμβανε πέντε με οχτώ εκατονταρχίες, εκείνη την οποία διοικούσε ο primus pilus περιελάμβανε δέκα εκατονταρχίες (περίπου 800 άνδρες). Διέθετε και επιπλέον άτομα, όπως μάγειρες, γραφείς κ.ά., που δεν ήταν μάχιμοι.

Η προσωπική του εκατονταρχία ήταν η πρώτη της πρώτης από τις κοόρτεις, εξού και το όνομά του. Εξαιτίας της ομοιότητας της λέξης "«pilus»" (στίχος) με το "«pilum»" (δόρυ), συχνά ο βαθμός αυτός μεταφράζεται λανθασμένα "«εκατόνταρχος του πρώτου δόρατος»".
Δημώναξ

Ο Δημώναξ ήταν αρχαίος Έλληνας κυνικός φιλόσοφος που γεννήθηκε στην Κύπρο και ήκμασε τον 2ο αιώνα (μ.Χ.).

Αν και ανήκε σε διαπρεπή και πλούσια οικογένεια, προτίμησε να ζει ως κυνικός και ασκητής. Διδάσκαλοί του ήταν ο Επίκτητος, ο Τιμοκράτης, ο Αγαθόβουλος και ο Δημήτριος. Κατά τη διδασκαλία αυτού τα μόνα αγαθά της ζωής είναι η αυτάρκεια, η απαλλαγή από του φόβου και της ελπίδας, καθώς και η γαλήνη της ψυχής. Θεωρείται ανώτερος από τους άλλους Κυνικούς φιλοσόφους ως προς την παιδεία και τη μόρφωσή του αποφεύγοντας τις έκτροπες και ανοίκειες εκείνες πράξεις που χαρακτήριζαν γενικά τους Κυνικούς.

Ο Δημώναξ εκτός από τον Διογένη που μιμούνταν μόνο ως προς την περιβολή και τον τρόπο ζωής, θαύμαζε τον Σωκράτη και τον Αρίστιππο. Με τον εκλεκτικισμό του κατέστησε λιγότερο τραχεία τη διδασκαλία των Κυνικών περί της ζωής. Έζησε περί τα 100 χρόνια και όταν αισθάνθηκε το πολύ βαθύ γήρας του πέθανε, εκούσια αρνούμενος να λάβει τροφή.

Ο Δημώναξ ανέφερε (Λουκιανός, "Δημώνακτος βίος", 19-20) πώς "Mόνον εὐδαίμονα ἔφη τὸν ἐλεύθερον, ἐκεῖνον νομίζω τὸν μήτε ἐλπίζοντά τι μήτε δεδιότα" ("Ο αληθινά ευτυχισμένος είναι ο ελεύθερος. Μιλώ για εκείνον που μήτε ελπίζει μήτε φοβάται τίποτα"), απόφθεγμα που ο Νίκος Καζαντζάκης εβαλε να γραφεί στον τάφο του, σαν δικό του ("Δεν ελπίζω τίποτα. Δε φοβούμαι τίποτα. Είμαι λέφτερος").
Το Μυστήριο του Χρυσού Πιθήκου

Το Μυστήριο του Χρυσού Πιθήκου (αγγλικά Tales of the Gold Monkey) είναι ο ελληνικός τίτλος μιας αμερικανικής τηλεοπτικής σειράς του 1982. Η σειρά πρωτοπροβλήθηκε από το τηλεοπτικό δίκτυο ABC ενώ στην Ελλάδα προβλήθηκε τη σεζόν 1983-1984, μεταγλωττισμένη, από την ΕΡΤ1. Οι περισσότεροι τηλεκριτικοί εξέλαβαν την σειρά σαν μια προσπάθεια εκμετάλλευσης της επιτυχίας της πρώτης κινηματογραφικής περιπέτειας του "Ιντιάνα Τζόουνς" που είχε σαρώσει τα ταμεία έναν χρόνο πριν. Η αλήθεια εντούτοις είναι ότι αφ' ενός ο παραγωγός Ντόναλντ Μπελιζάριο είχε προτείνει τη σειρά στο δίκτυο αρκετά χρόνια πριν την ταινία και αφ' ετέρου η σειρά έχει περισσότερες ομοιότητες με μια παλιότερη ταινία του Χόλυγουντ ("Only Angels Have Wings", 1939) παρά με τον "Ιντιάνα Τζόουνς".
Draconarius

Draconarius ήταν το όνομα μιας βαθμίδας του στρατού της Αρχαίας Ρώμης. Για την ακρίβεια ανήκε στην ομάδα των ατόμων που μετέφεραν στη μάχη τα εμβλήματα του ρωμαϊκού στρατού. Το όνομά του προέρχεται από τη λέξη "«draco»", το όνομα του εμβλήματος του ιππικού το οποίο και κρατούσε. Η προέλευσή του ανάγεται στους Σαρμάτες, ενώ υιοθετήθηκε από το ρωμαϊκό στρατό όταν χρησιμοποιήθηκαν Σαρμάτες και Δάκες ως βοηθητικοί στις αρχές του 2ου αιώνα.

Το έμβλημα αυτό ήταν ένας μπρούτζινος δράκος με ανοιχτό στόμα, ο οποίος είχε υφασμάτινο φιδίσιο σώμα. Το στόμα διαπερνούσε ο αέρας κάνοντας το υφασμάτινο σώμα να κυματίζει, όπως περίπου ένας σύγχρονος ανεμοδείκτης. Πιστεύεται πως ο λαιμός του δράκου μπορούσε να παράγει ένα σφύριγμα, δημιουργώντας τρομαχτικό ήχο κατά τον καλπασμό.
Καυτός Δίας

Καυτός Δίας ή αλλιώς θερμός Δίας είναι ονομασία εξωηλιακής κατηγορίας μεγάλων πλανητών με μάζα περίπου όσο αυτή του πλανήτη Δία (1,9 × 1027 kg) όπου σε αντίθεση με τον Δία είναι πολύ πιο θερμοί διότι βρίσκονται σε πολύ κοντινή απόσταση (συνήθως 0,05 ΑΜ) από τον αστέρα γύρω από τον οποίο περιστρέφονται και συνεπώς η τροχιακή τους περίοδος διαρκεί μερικές ημέρες ή εβδομάδες.
Οι πρώτοι εξωηλιακοί πλανήτες που ανακαλύφτηκαν, όπως για παράδειγμα οι 51 Pegasi b και Tau Boötis b, ανήκουν σε αυτήν την κατηγορία πλανητών.
Διεθνές Σύστημα Κηδεμονίας

Το Διεθνές Σύστημα Κηδεμονίας , Δ.Σ.Κ., (International Trusteeship System), (ITS) είναι ένα σύστημα εποπτείας - ελέγχου που προβλέπεται από τον Καταστατικό Χάρτη του ΟΗΕ που αντικατέστησε το προϋπάρχον καθεστώς των διεθνών εντολών.
Evocati Augusti

Οι Evocati Augusti ήταν βαθμοφόροι του ρωμαϊκού στρατού κατά την αυτοκρατορική περίοδο.

"«Evocatus»" είναι ο λατινικός όρος που αναφέρεται στο στρατιώτη εκείνο του ρωμαϊκού στρατού που ολοκλήρωσε τη θητεία του, έλαβε το απολυτήριό του "(«missio»)", ωστόσο επέλεξε εθελοντικά να καταταγεί και πάλι, έπειτα από πρόσκληση κάποιου υπάτου ή άλλου διοικητή.

Οι Evocati Augusti ήταν οι Evocati που προέρχονταν από τους κόλπους της Πραιτωριανής Φρουράς. Γενικά απολάμβαναν μεγαλύτερο κύρος από τους αντίστοιχους βετεράνους της ρωμαϊκής λεγέωνας.
Πρόγραμμα Υποστήριξης Ναυτικών Ανατολικής Αφρικής

Το Πρόγραμμα Υποστήριξης Ναυτικών Ανατολικής Αφρικής (East African Seafarers’ Assistance Programme - "SAP") είναι ένας ανεξάρτητος οργανισμός για τη βοήθεια των ναυτικών, και ένα σώμα επιτήρησης και ελέγχου κατά της πειρατείας. Ο οργανισμός ιδρύθηκε το 1996 για να βοηθήσει αιχμάλωτους (ή και άλλους) ναυτικούς, εντοπίζοντας και καταγράφοντας κρούσματα πειρατείας, κυρίως στον Ινδικό Ωκεανό, στα ανοικτά των ακτών της Σομαλίας και της Κένυας όπου η πειρατεία αποτελεί μεγάλο πρόβλημα. Τωρινός διευθυντής του SAP είναι ο Άντριου Μουανγκούρα.
Άντριους Κουμπίλιους

-->
O Άντριους Κουμπίλιους (Andrius Kubilius) είναι Λιθουανός πολιτικός, πρωθυπουργός της χώρας του από τις 27 Νοεμβρίου του 2008 ως τις 22 Νοεμβρίου 2012. Υπήρξε για μία ακόμη φορά πρωθυπουργός, το 1999. Μιλά λιθουανικά, ρωσικά και αγγλικά. Η σύζυγός του είναι βιολίστρια στην Εθνική Συμφωνική Ορχήστρα της Λιθουανίας και έχουν δύο γιους. Διετέλεσε πρόεδρος του συντηρητικού κόμματος Ένωση Μητέρα Πατρίδα- Λιθουανοί Χριστιανοδημοκράτες από το 2003 εως το 2015.
Σερζ Ντιε

Ο Σερζ Ντιε (πλήρες όνομα Mhinsea Serge Aristide Die) είναι ποδοσφαιριστής με διεθνή σταδιοδρομία. Γεννήθηκε την 4η Οκτωβρίου 1977 στην Αμπιτζάν της Ακτής Ελεφαντοστού.
Διεθνές Γραφείο Ναυσιπλοΐας

Το Διεθνές Γραφείο Ναυσιπλοΐας, (International Maritime Bureau),(ΙΜΒ), προφέρεται συνηθέστερα Άι-Εμ-Μπιρό, είναι ένας Διεθνής Ναυτιλιακός Οργανισμός, (γ΄ κατηγορίας), που αποτελεί ειδικευμένο τμήμα του Διεθνούς Εμπορικού Επιμελητηρίου, (ICC), στον τομέα της ναυσιπλοΐας.

Στις αρμοδιότητες του IMB συγκαταλέγεται η καταπολέμηση των εγκλημάτων του Διεθνούς Ιδιωτικού Ναυτικού Δικαίου, σχετικά με το ναυτιλιακό εμπόριο και τις θαλάσσιες μεταφορές, κυρίως της πειρατείας, της ναυταπάτης, της φοροδιαφυγής, καθώς επίσης και επί της προστασία των πληρωμάτων των πλοίων. Εκδίδει μια εβδομαδιαία αναφορά σχετικά με την πειρατεία, και διατηρεί σε 24ωρη βάση ένα κέντρο αναφορών στην Κουάλα Λουμπούρ της Μαλαισίας, σχετικά με την πειρατεία .

Το IMB ιδρύθηκε το 1981 με πρωτοβουλία του Διεθνούς Οργανισμού Ναυσιπλοΐας, των Ηνωμένων Εθνών. Διατηρεί επαφές με την Ιντερπόλ και συνεργάζεται με τον Διεθνή Οργανισμό Τελωνείων.

Σημερινός διευθυντής του Γραφείου είναι ο πλοίαρχος Ποτένγκαλ Μούκουντουν.
Flight of the Amazon Queen

Το Flight of the Amazon Queen είναι βιντεοπαιχνίδι περιπέτειας της Interactive Binary Illusions. Κυκλοφόρησε το 1995 για τα Amiga και DOS, ενώ από το 2004 είναι freeware για χρήση με τη μηχανή ScummVM. Το παιχνίδι, δημιουργία των Τζον Πάσφιλντ και Στιβ Σταματιάδης, είναι παρόμοιο με τα κλασσικά point-and-click adventures που κυκλοφόρησε η LucasArts την δεκαετία του ΄90 και αντλεί την έμπνευση του από το Monkey Island. Η έκδοση του παιχνιδιού για Amiga δεν είχε ομιλία, σε αντίθεση με την έκδοση για PC, όπου επαγγελματίες ηθοποιοί δάνεισαν τις φωνές στους στους ήρωες. Αποκλειστική κατοχή των πνευματικών δικαιωμάτων του παιχνιδιού έγινε το 2005 ο Τζον Πάσφιλντ. Το παιχνίδι παρουσιάζει πολλές ομοιότητες, σε χαρακτήρες και καταστάσεις, με την τηλεοπτική σειρά "Το Μυστήριο του Χρυσού Πιθήκου".
Supaplex

Το Supaplex είναι βιντεοπαιχνίδι παζλ που κυκλοφόρησε για πρώτη φορά το 1991. Ήταν δημιουργία δύο Ελβετών φοιτητών, των Μίκαελ Στοπ και Φίλιπ Τζέσπερσεν, και αποτελούσε κλώνο (με εκτεταμένες προσθήκες) του επιτυχημένου παιχνιδιού "Boulder Dash".
Κόλπος του Άντεν

thumb|350px|right|Ο Κόλπος του Άντεν
O Κόλπος του Άντεν (Αραβικά: خليج عدن) βρίσκεται στην Αραβική Θάλασσα ανάμεσα στην Υεμένη της νότιας ακτής της Αραβίας και τη Σομαλία στο Κέρας της Αφρικής. Στα βορειοδυτικά, συνδέεται με την Ερυθρά Θάλασσα μέσω του στενού Μπαμπ ελ Μαντέμπ.

Ο κόλπος είναι επίσης γνωστός ως σοκάκι των πειρατών λόγω της Σομαλικής πειρατείας που πλήττει την περιοχή.
Άντερο Βίπουνεν

Στην Φινλανδική μυθολογία ο Άντερο Βίπουνεν , ("Antero Vipunen"), ήταν γίγαντας, προστάτης της βαθύτερης γνώσης και της μαγείας.

Σύμφωνα με την Καλεβάλα, τον επισκέφτηκε ο Βέινεμουινεν για να του πει τις μαγικές λέξεις της γνώσης κατασκευής των βαρκών. Όταν o Άντερο Βίπουνεν όμως αρνήθηκε, ο ήρωας μπήκε στο στομάχι του, του ζήτησε να βγει έξω αλλά αυτός αρνήθηκε ζητώντας να του πει τις μαγικές λέξεις πρώτα. Τότε ο Άντερο Βίπουνεν τραγούδησε δίνοντας στον Βέινεμουινεν τη γνώση και τη μαγεία της επιστήμης. Έτσι ο Βέινεμουινεν βγήκε από το στομάχι του και κατάφερε να κατασκευάσει τη βάρκα.

Με το ίδιο όνομα υπάρχει και θεατρικό βιβλίο του "Yrjö Karilas".
Γιοάχιμ Στράιχ

Ο Γιοάχιμ Στράιχ (γερμ. "Joachim Streich") είναι παλαίμαχος Γερμανός ποδοσφαιριστής, που αγωνιζόταν στο χώρο της επίθεσης. Έχει διατελέσει διεθνής με το αντιπροσωπευτικό συγκρότημα της Ανατολικής Γερμανίας.
MV Powerful

Το MV Powerful είναι ένα φορτηγό πλοίο της Ελληνικής Excel Maritime Carriers Ltd., που χρησιμοποιεί Δανική σημαία. Δέχθηκε επίθεση από Σομαλούς πειρατές που επιχείρησαν να το καταλάβουν με τη χρήση τυφεκίων εφόδου στις 11 Νοεμβρίου του 2008 στον Κόλπο του Άντεν της Αραβικής Θάλασσας, στο Κέρας της Αφρικής. Η επίθεση των πειρατών ανατράπηκε από την επέμβαση των πεζοναυτών της Αγγλικής φρεγάτας, HMS Cumberland, και του πληρώματος μιας Ρωσικής φρεγάτας (κλάση Νεουστρασίμι).

Η κατασκευή του τελείωσε στην Κίνα το 1994. Το πλοίο αποκτήθηκε από την εταιρεία στις 13 Απριλίου 2005.

Το περιστατικό συνέβη 60 ναυτικά μίλια νότια της ακτής της Υεμένης, στον Κόλπο του Άντεν. Η συμπλοκή έγινε στα «πλαίσια» της Επιχείρησης Διηνεκούς Ειρήνης – Κέρας της Αφρικής και χαρακτηρίστηκε από τους Times ως « η πρώτη φορά που το Βασιλικό Ναυτικό ενεπλάκη σε μια αποφασιστική ανταλλαγή πυρών σε διεθνή ύδατα».
Νυαρλαθοτέπ

thumb|right|200px|Ο ΝυαρλαθοτέπΟ Νυαρλαθοτέπ (αγγλικά:Nyarlathotep) είναι φανταστική οντότητα, δημιούργημα του Αμερικανού συγγραφέα φανταστικού τρόμου, Χάουαρντ Φίλιπς Λάβκραφτ. Αποτελεί μέλος ενός ευρύτερου συνόλου δαιμονικών οντοτήτων, των Μεγάλων Παλαιών. Σύμφωνα με την Μυθολογία Κθούλου την οποία δημιούργησε ο Λάβκραφτ, οι Μεγάλοι Παλαιοί - δαιμονικά όντα από το μακρινό διάστημα - επιβουλεύονται τον κόσμο των ανθρώπων και προσπαθούν να εισέλθουν σε αυτόν μέσα από κοσμικές πύλες με τη βοήθεια των υποτακτικών τους (ανθρώπων και μη).
Ο Νυαρλαθοτέπ κατέχει εξέχουσα θέση στη Μυθολογία Κθούλου και παρουσιάζεται ως ο αγγελιοφόρος των Μεγάλων Παλαιών.

Κατηγορία:Μυθολογία Κθούλου
Πειρατεία στη Σομαλία

280px|thumb|right|Σομαλοί πειρατές που φέρουν τυφέκια ΑΚ-47, εκτοξευτήρες ρουκετών RPG-7, και μικρότερα όπλα
thumb|right|280px|Πειρατές ακινητοποιούν το πλήρωμα του Tian Yu No. 8
H πειρατεία στη Σομαλία υπήρξε απειλή στην παγκόσμια ναυσιπλοΐα από την αρχή ακόμη του Σομαλικού εμφυλίου πολέμου. Από το 2007, πολλοί παγκόσμιοι οργανισμοί, όπως ο Διεθνής Οργανισμός Ναυσιπλοΐας και το Παγκόσμιο Πρόγραμμα Σίτισης, έχουν εκφράσει την ανησυχία τους για την αύξηση των κρουσμάτων πειρατείας στην ευρύτερη περιοχή. Η πειρατεία είχε ως αποτέλεσμα την αύξηση του κόστους της ναυσιπλοΐας (λόγω της ανάγκης πρόσθετης ασφάλειας των διακινουμένων φορτίων, εμπορευμάτων) καθώς και την παρεμπόδιση διακίνησης των φορτίων ανθρωπιστικής βοήθειας. Το 90% των φορτίων του Παγκόσμιου Προγράμματος Σίτισης διακινούνται μέσω της θάλασσας, και έτσι τα πλοία αυτά έχουν ανάγκη στρατιωτικής συνοδείας. 

Σύμφωνα με τον υπουργό εξωτερικών της Κένυα, οι Σομαλοί πειρατές έχουν λάβει πάνω από 150 εκατομμύρια δολάρια ως λύτρα τους τελευταίους 12 μήνες.

Τον Αύγουστο του 2008, η συσταθείσα Συνασπισμένη Δύναμη Κρούσης 150(CTF 150), μια διεθνής ναυτική δύναμη, ανέλαβε τον ρόλο διαφύλαξης μιας θαλάσσιας οδού δια μέσου του Κόλπου του Άντεν. Η έξαρση της παρατηρούμενης εκεί πειρατείας ανησύχησε επίσης την Ινδία, μιας και το μεγαλύτερο μέρος των εμπορικών οδών της περνούν από τον Κόλπο του Άντεν. Το Ινδικό Ναυτικό ανέλαβε δράση στέλνοντας ένα πολεμικό πλοίο στην περιοχή, στις 23 Οκτωβρίου 2008. Το Σεπτέμβρη του 2008, η Ρωσία ανακοίνωσε ότι θα μετάσχει και η ίδια σύντομα στην μάχη κατά της πειρατείας.

Στις 7 Οκτωβρίου 2008, το Συμβούλιο Ασφαλείας του Οργανισμού Ηνωμένων Εθνών συνέταξε την Οδηγία 1838 καλώντας τα κράτη των οποίων εμπορικά σκάφη διέρχονται από την περιοχή να χρησιμοποιήσουν στρατιωτικές δυνάμεις για να περιορίσουν τα κρούσματα πειρατείας. Στο εκατοστό-πρώτο συμβούλιο του Διεθνούς Οργανισμού Ναυσιπλοΐας, η Ινδία πρότεινε την ανάπτυξη μιας ειρηνευτικής δύναμης των Ηνωμένων Εθνών στην περιοχή, υπό ενιαία διοίκηση για την πάταξη της πειρατείας στη Σομαλία.

Το Νοέμβρη του 2008, οι Σομαλοί πειρατές άρχισαν τις καταλήψεις πλοίων στην ευρύτερη περιοχή του Κόλπου του Άντεν, στοχεύοντας σκάφη με προορισμό το λιμάνι της Μομπάσα στην Κένυα. Στις 11 Νοεμβρίου, απέτυχαν να καταλάβουν το MV Powerful, 60 ναυτικά μίλια νότια της ακτής της Υεμένης, μετά από επέμβαση του Βασιλικού Ναυτικού της Αγγλίας. Στις 19 Νοεμβρίου 2008 το Ινδικό Ναυτικό ανέφερε ότι η φρεγάτα INS Tabar που περιπολούσε στην περιοχή κατέστρεψε ένα πειρατικό πλοιάριο.

Από την αρχή του 2008 ως τις 19 Νοεμβρίου 2008 σημειώθηκαν συνολικά 95 πειρατικές επιθέσεις, από τις οποίες οι 39 πέτυχαν το σκοπό τους. Οι περισσότερες επιθέσεις γίνονται στον Κόλπο του Άντεν αλλά οι πειρατές επεκτείνουν την ακτίνα δράσης τους προς το νότο και τον Ινδικό Ωκεανό.
Καρλάιλ Γκλιν

O Σερ Καρλάιλ Γκλιν (Sir Carlyle Robert Glean, Sr., γενν. στις 11 Φεβρουαρίου 1932) είναι πολιτικός από τη Γρενάδα και Γενικός Κυβερνήτης της χώρας από τις 27 Νοεμβρίου του 2008 ως τις 7 Μαΐου 2013. Κατάγεται από την Γκουγιάβε (στον Άγιο Ιωάννη). Είναι ο δεύτερος γενικός κυβερνήτης με καταγωγή από την ενορία του Αγίου Ιωάννη. 

Από το 1990 ως το 1995, οπότε και αποσύρθηκε από την πολιτική, ήταν Υπουργός Παιδείας.
Ράνι Μούκερτζι

Η Ράνι Μούκερτζι ("रानी मुखर्जी", 21 Μαρτίου 1978) είναι Ινδή ηθοποιός. Μέσω της καριέρας της στο Μπόλυγουντ, έχει γίνει μία από τις πιο υψηλού προφίλ διασημότητες στην Ινδία, κερδίζοντας πολλά βραβεία.
Άλφρεντ Κρουπ

thumb|Άλφρεντ Κρουπ

Ο Άλφρεντ Κρουπ (Γερμανική γλώσσα: "Alfred Krupp") (26 Απριλίου 1812 - 14 Ιουλίου 1887) υπήρξε Γερμανός βιομήχανος και εφευρέτης.

Ανέλαβε την διεύθυνση της πατρικής του εταιρείας "Κρούπσε Γκούσστάλφαμπρίκ" (γερμ. "Kruppsche Gussstahlfabrik", "Krupp") και την έκανε μεγαλύτερη βιομηχανική εταιρεία της Ευρώπης. Ένα από τα επιτεύγματά του ήταν η κατασκευή τροχών τραίνου από ενιαίο ατσάλι. Ήταν ο μεγαλύτερος κατασκευαστής πολεμικών όπλων της εποχής του και γι' αυτό ονομαζόταν "Βασιλιάς των Κανονιών" (γερμ. "Kanonenkönig").
Άρτιο

Η Άρτιο, Artio (ή Artionis), είναι θεά της φύσης και της άγριας ζωής στην Κελτική μυθολογία. Λατρευόταν ιδιαίτερα στην Ελβετία. Το όνομα της σημαίνει αρκούδα.

Ένα από τα γνωστότερα χάλκινα γλυπτά που έχει βρεθεί με τη θεά είναι αυτό κοντά στη Βέρνη της Ελβετίας, το οποίο δείχνει μια γυναίκα που κάθεται σε μια καρέκλα και στα χέρια της κρατά φρούτα, ενώ πίσω της βρίσκεται ένα δέντρο και μια αρκούδα . Στη βάση του γλυπτού υπάρχει η επιγραφή "Deae Artioni / Licinia Sabinilla ".

Το όνομα προέρχεται από τη Γαλατική λέξη artos . Άλλες κελτικές γλώσσες έχουν παρόμοιες λέξεις, όπως η Ιρλανδική και η Ουαλική: για παράδειγμα, η λέξη "Arth" μπορεί να είναι η πηγή για το σύγχρονο όνομα "Αρθούρος".
Παιδαγωγική

Ο όρος Παιδαγωγική, ο οποίος κατέστη διεθνής, αφορά στην επιστήμη της αγωγής των παίδων, (εξ ου και η σύνθετη ονομασία), κατά την αρμόζουσα ανατροφή και μόρφωση αυτών. Η Παιδαγωγική πραγματεύεται ειδικότερα τις αρχές και τις μεθόδους της ορθής αγωγής των νέων. 

Η Παιδαγωγική είναι μια πνευματική, ανθρωπιστική και εφαρμοσμένη κοινωνική Επιστήμη, η οποία προέκυψε από τη Φιλοσοφία και έχει ως έργο την έρευνα όλων των προβλημάτων που έχουν σχέση με την αγωγή του νέου ανθρώπου. Η επιστήμη ενδιαφέρεται για την ολόπλευρη εξέλιξη του παιδιού από άποψη σωματική, διανοητική και ηθική, καθώς και την καλλιέργειά του. Σημαντική είναι η σύνδεσή της κυρίως με την Ψυχολογία, αλλά και με άλλες επιστήμες (ανθρωπιστικές, κοινωνικές κλπ.). Η Παιδαγωγική λοιπόν είναι θεωρητική και πρακτική επιστήμη.

Σήμερα, ο όρος παιδαγωγική θεωρείται ανεπαρκής για να καλύψει το ευρύ φάσμα των φαινομένων της αγωγής. Η αντίληψη για το χρόνο της αγωγής που περιέχεται στη λέξη παιδαγωγική (αγωγή του παιδιού) έχει διαφοροποιηθεί σημαντικά, εφόσον θεωρείται ότι ο άνθρωπος επιδέχεται αγωγή σε όλη τη διάρκεια της ζωής του (Ανθρωπαγωγική).
Σάγαρις

Στην ελληνική μυθολογία με το όνομα Σάγαρις είναι γνωστά τα παρακάτω δύο διαφορετικά πρόσωπα:
# Γιος του ήρωα Αίαντα του Λοκρού. Ο Σάγαρις ίδρυσε, σύμφωνα με μία παράδοση, την πόλη Σύβαρι στην Ιταλία.
# Μικρασιάτης, γιος του Μίδα. Αυτός ο Σάγαρις πιστευόταν ότι είχε δώσει το όνομά του στον ποταμό Σαγγάριο. Σύμφωνα με άλλη παράδοση, ο Μικρασιάτης Σάγαρις ήταν γιος του Μύγδωνα και της Αλεξιρρόης. Επειδή ο Σάγαρις δεν προωθούσε τη λατρεία της Κυβέλης, η θεά του έστειλε τρέλα, με αποτέλεσμα ο Σάγαρις να πέσει και να πνιγεί στον ποταμό Ξηραβάτη, που από τότε έγινε γνωστός ως «Σαγγάριος».
Νίκος Νεντίδης

Ο Νίκος Νεντίδης (γεννήθηκε στις 7 Ιουνίου του 1966 στα Κουφάλια Θεσσαλονίκης) είναι Έλληνας παλαίμαχος διεθνής με την εθνική Ελπίδων ποδοσφαιριστής που αγωνιζόταν σε θέσεις της άμυνας και της μεσαίας γραμμής.
Φερντινάν Φος

Ο Φερντινάν Φος (γαλλικά: "Ferdinand Foch", 2 Οκτωβρίου 1851 - 20 Μαρτίου 1929), γνωστότερος στην ελληνική βιβλιογραφία ως Φερδινάνδος Φος, Επίτιμος Μεγαλόσταυρος Ιππότης του Τάγματος του Λουτρού, Επίτιμο Μέλος του Τάγματος της Αξίας, Επίτιμο Μέλος του Τάγματος Επιφανούς Στρατιωτικής Υπηρεσίας, ήταν Γάλλος στρατάρχης του Πρώτου Παγκοσμίου Πολέμου. Έγινε στρατάρχης τριών ευρωπαϊκών κρατών: της πατρίδας του Γαλλίας, της Μεγάλης Βρετανίας και της Πολωνίας.
Σαγαρίτιδα

Στην ελληνική μυθολογία η Σαγαρίτιδα (Σαγαρίτις) ήταν μία Αμαδρυάδα Νύμφη. Σύμφωνα με τον Παυσανία πατέρας της ήταν ο ποτάμιος θεός Σαγγάριος. Ο μύθος της Σαγαρίτιδας και του `Αττι παραδίνεται από τον Ρωμαίο ποιητή Οβίδιο στο έργο του "Fasti". Ο `Αττις είχε ορκιστεί στη θεά Κυβέλη να μείνει αγνός, αλλά ερωτεύθηκε τη Σαγαρίτιδα και αθέτησε τον όρκο του. Τότε η Κυβέλη οργίσθηκε, έπληξε το δέντρο με τη ζωή του οποίου συνδεόταν η Σαγαρίτιδα κι έτσι μαζί με το δέντρο πέθανε και η Νύμφη.
Σαβάζιος

Στην ελληνική μυθολογία με το όνομα Σαβάζιος είναι γνωστή μία αρχαία ελληνική θρακική και φρυγική θεότητα. Ο Σαβάζιος ήταν θεός των ιππέων, των νομάδων, της βλαστήσεως και του σιταριού. Ετυμολογικά, το δεύτερο συνθετικό του ονόματος (-ζιος) προέρχεται από την κοινή ινδοευρωπαϊκή ρίζα "Dyeus", από όπου και οι λέξεις «Δίας» και «θεός», το λατινικό "deus" = θεός, κλπ.. Στην κλασική Ελλάδα τον παρομοίαζαν με τον Διόνυσο, αλλά η βάρβαρη και παράξενη λατρεία του δεν είχε πολλούς οπαδούς. Οι πιστοί του χόρευαν κρατώντας ιερά φίδια, ενώ κατά τις νύχτες εόρταζαν τον «μυστικό γάμο» των μυημένων με τον θεό. Το «Λεξικό της Σούδας» γράφει με απόλυτο τρόπο:
"«ο Σαβάζιος... ...είναι το ίδιο με τον Διόνυσο. Απέκτησε αυτήν την επίκληση από τις τελετές προς αυτόν. Γιατί οι βάρβαροι αποκαλούν τη βακχική κραυγή «σαβάζειν», οπότε και κάποιοι από τους `Ελληνες ακολούθησαν και απεκάλεσαν την κραυγή «σαβασμός»... ...Επίσης, ονομάζονταν «σαβοί» τα μέρη που είχαν αφιερωθεί στον Διόνυσο και στις βακχιάζουσές του. Ο Δημοσθένης στον «Υπέρ Κτησιφώντος» λόγο του [τους αναφέρει]»"
Ο Σαβάζιος παριστάνεται σε απεικονίσεις πάντα πάνω σε άλογο, να φορά φρυγικό ένδυμα και με πλήθος σύμβολα. Η λατρεία του διαδόθηκε και στη Ρώμη, όπου πρωτοεμφανίζεται τον 2ο αιώνα π.Χ., και από εκεί σε ολόκληρη τη Ρωμαϊκή Αυτοκρατορία, όπως εξάλλου και άλλες ανατολικές λατρείες. Κάποτε το όνομα Σαβάζιος συγχέεται από τους Ρωμαίους με το εβραϊκό "Σαβαώθ" όταν οι συγκρητιστικές και μονοθεϊστικές τάσεις τον παρουσιάζουν ως τον θεό λυτρωτή. Ο Πλούταρχος γράφει στα "Συμποσιακά" του (ΙV 6) ότι οι Εβραίοι λάτρευαν τον Διόνυσο και ότι η «ημέρα των Σαββάτων» ήταν εορτή του Σαβαζίου.
Βολίνα

Η Βολίνα ή Βολίνη ήταν νύμφη της Ελληνικής μυθολογίας.

Κάποτε την αγάπησε ο θεός Απόλλων και την κυνήγησε, η Βολίνα στην προσπάθεια της να τον αποφύγει έπεσε από έναν γκρεμό στη θάλασσα και πνίγηκε, αλλά οι θεοί την έκαναν αθάνατη. Στο σημείο που έπεσε στη θάλασσα ονομάστηκε Βολίνη και το ίδιο όνομα πήρε αργότερα μικρή κώμη, Βολίνη, που υπήρχε στην περιοχή.
Αλμπέρτο Μπελσουέ

Ο Αλμπέρτο Μπελσουέ Άριας (ισπανικά:"Alberto Belsué Arias") είναι παλαίμαχος Ισπανός διεθνής ποδοσφαιριστής, ο οποίος αγωνιζόταν ως δεξιός πλάγιος αμυντικός.
Αυτομάτη

Στην ελληνική μυθολογία με το όνομα Αυτομάτη αναφέρεται μία από τις 50 κόρες του Δαναού, δηλαδή μία από τις Δαναΐδες (βλ.λ.). Μητέρα της Αυτομάτης ήταν η Ευρώπη, και επομένως η Αυτομάτη ήταν ομοθαλής αδελφή της Αγαύης ή Αγαυής, της Αμυμώνης, και της Σκαιής. Η Αυτομάτη, κατά την επικρατούσα εκδοχή, παντρεύτηκε τον Βούσιρι, γιο του Αιγύπτου, και τον δολοφόνησε την πρώτη νύχτα του γάμου τους, όπως έπραξαν με τους συζύγους τους και οι άλλες 48 από τις Δαναΐδες.
Μαριούς Μπερλιέ

right|250px|thumb|Ένα αυτοκίνητο Μπερλιέ
Ο Μαριούς Μπερλιέ (21 Ιανουαρίου 1866,Λυών – 17 Απριλίου 1949,Κάννες) ήταν κατασκευαστής αυτοκινήτων, ιδρυτής της μάρκας Μπερλιέ.

Ξεκίνησε κατασκευάζοντας κινητήρες και αυτοκίνητα το 1894, αργότερα φορτηγά, το 1906. Μετά τον Β’ Παγκόσμιο Πόλεμο ειδικεύτηκε στην κατασκευή βαρέων οχημάτων, όπως φορτηγά και λεωφορεία.

Το 1915, για να μπορέσει να ανταποκριθεί στη μεγάλη ζήτηση για στρατιωτικά οχήματα, εγκαθιστά τα εργοστάσιά του σε μια μεγάλη έκταση και για να στεγάσει τους εργάτες του, διατάζει την κατασκευή του συγκροτήματος Μπερλιέ.

Μετά τις δικαστικές εκκαθαρίσεις κατά την απελευθέρωση της Γαλλίας, το Σεπτέμβρη του 1944, οι δραστηριότητες του σταματούν. Καταδικάζεται σε 2ετή φυλάκιση και κατάσχεση των υπαρχόντων του, τον Ιούνιο του 1946, από το δικαστικό μέγαρο της Λυών, για συνεργασία με τους Ναζί κατά την κατοχή. Στις 22 Ιουλίου 1949, το Γαλλικό Συμβούλιο Επικρατείας επιστρέφει τα εργοστάσια στην οικογένεια Μπερλιέ.

Το 1978 η μάρκα Μπαρλιέ έπαψε να υφίσταται, καθώς η εταιρεία «απορροφήθηκε» από την Ρενό.

Κατηγορία:Γάλλοι επιχειρηματίες
Μεταγειτνιών

Ο Μεταγειτνιών ή Μεταγιτνιών ήταν ο δεύτερος μήνας στο αττικό ημερολόγιο, ο οποίος ήταν αφιερωμένος στο Μεταγείτνιο Απόλλωνα και η μεγαλύτερη γιορτή του μηνός ήταν τα Παναθήναια. Δεν υπάρχουν σταθερές ημερομηνίες διότι οι Μήνες αλλάζουν με τη (Νέα σελήνη) 

Κυριότερες γιορτές κατά το μήνα αυτό ήταν τα Μεταγείτνια στην αρχαία Αθήνα την έβδομη μέρα του μήνα, τα Ηράκλεια εν Κυνοσάργει, που εορτάζονταν στην ίδια περιοχή με την προαναφερθείσα γιορτή και τα Πανελλήνια.

Παρόμοια γιορτή με τα αττικά Κρόνια προς τιμήν του Κρόνου φαίνεται να τελούνταν στη Ρόδο κατά το μήνα Μεταγειτνιώνα, κατά την οποία γίνονταν ανθρωποθυσίες, κυρίως εγκληματιών, ίσως με επιρροές από τη λατρεία του φοινικικού Μολώχ. 

Επίσης εορταζόταν η γενέθλια γιορτή της χθόνιας θεάς Εκάτης την τελευταία μέρα του μήνα.
Εκατομβαιών

Ο Εκατομβαιών είναι ο πρώτος μήνας στο Αττικό ημερολόγιο, που ακλουθεί τη νέα σελήνη (Νουμηνία) μετά το θερινό ηλιοστάσιο. Δεν υπάρχουν σταθερές ημερομηνίες διότι οι Μήνες αλλάζουν με τη (Νέα σελήνη). 

Ενώ στην Αθήνα την εποχή του Θησέα ο μήνας αυτός ονομαζόταν "Κρονιών" (προς τιμην του Κρονου), πήρε αργότερα το όνομά του από τα Εκατόμβαια, μία γιορτή που γινόταν προς τιμή του Απόλλωνα, στην οποία θυσιάζονταν "εκατόμβαι", δηλαδή μεγαλοπρεπής θυσία 100 βοδιών, ταύρων κ.ά.Η μεγαλύτερη γιορτή του Εκατομβαιώνος μηνός ήταν τα παναθήναια προς τιμή της θεάς Αθηνάς 

Κυριότερες γιορτές στην αρχαία Αθήνα κατά το μήνα αυτό ήταν τα Παναθήναια, τα Κρόνια και τα Συνοίκια.
Ανθήλεια

Στην ελληνική μυθολογία με το όνομα Ανθήλεια αναφέρεται μία από τις 50 κόρες του Δαναού, δηλαδή μία από τις Δαναΐδες (βλ.λ.). Μητέρα της Ανθηλείας ήταν η Πολυξώ, και επομένως η Ανθήλεια ήταν ομοθαλής αδελφή της Αυτονόης, της Βρύκης, της Γλαυκίππης, της Ερατούς, της Ευίππης, της Ευρυδίκης, της Ηλέκτρας, της Θεανούς, της Κλεοδώρης, της Κλεοπάτρας και της Στύγνης. Η Ανθήλεια παντρεύτηκε τον γιο του Αιγύπτου Κισσέα και τον δολοφόνησε την πρώτη νύχτα του γάμου τους, όπως έπραξαν με τους συζύγους τους και οι άλλες 48 από τις Δαναΐδες.
Ανθεστηριών

Ο Ανθεστηριών είναι ο όγδοος μήνας στο αττικό ημερολόγιο, ο οποίος ήταν αφιερωμένος στο θεό Διόνυσο και αντιστοιχούσε στο χρονικό διάστημα Νέα Σεληνη Ιανουαρίου έως Νέα Σελήνη Φεβρουαρίου.

Κυριότερη και επώνυμος γιορτή του μήνα ήταν 
τα Ανθεστήρια, τα οποία διαρκούσαν τρεις ημέρες. Κατά την τελευταία ημέρα της γιορτής αυτής τελούνταν 
τα Υδροφόρια προς τιμήν όσων χάθηκαν στον Κατακλυσμό του Δευκαλίωνα. 

Λάμβαναν χώρα επίσης 
τα Διάσια προς τιμήν του Μειλίχιου Δία, 
τα Μικρά Ελευσίνια,
τα Διάσεια και
μια επίσημη Τελετή του Αρείου Πάγου.
Θαργηλιών

Ο Θαργηλιών είναι ο ενδέκατος μήνας στο αττικό ημερολόγιο. Ήταν αφιερωμένος στους θεούς Απόλλωνα και Άρτεμη, ενώ αντιστοιχεί με το χρονικό διάστημα Νεας σεληνης μαιου με Νεα σεληνη Ιουνιου ( το αρχαιο Αττικο ημερολογιο ειναι σεληνιακο). Π.χ. το 2015 ο μηνας αρχιζει την 18η Μαιου και τελειωνει την 16η Ιουνιου. 

Κυριότερες γιορτές του μήνα αυτού ήταν τα ομώνυμα Θαργήλια, που κρατούσαν δυο ημέρες, τα Βενδίδεια, τα οποία αναφέρονται και στη "Πολιτεία" του Πλάτωνα, καθώς και τα Καλλυντήρια και τα Πλυντήρια, δυο γιορτές προς τιμήν της θεάς Αθηνάς.
Βοηδρομιών

Ο Βοηδρομιών είναι ο τρίτος μήνας στο αττικό ημερολόγιο, ο οποίος ήταν αφιερωμένος στο Βοηδρόμιο Απόλλωνα και άρχιζε με την πρώτη εμφάνιση της σελήνης του Αυγούστου, εως την νέα σελήνη του Σεπτεμβρίου. Η πρωτη ημέρα εκάστου μηνός καλούνταν "Νουμηνία". Η τελευταία μέρα εκάστου μηνός καλούνταν " 'Ενη και νεα."

Κυριότερες γιορτές κατά το μήνα αυτό ήταν οι Σπονδές των Πλαταιών, τα Βοηδρόμια την 7η ημέρα του μήνα, την προηγουμένη η γιορτή της Αγροτέρας Αρτέμιδος και η επέτειος της Μάχης του Μαραθώνα, τα Γενέσια ή Νεκύσια (5η του μηνός), τα Χαριστήρια, τα Ελευσίνια Μυστήρια, που ξεκινούσαν την 15η ημέρα του μήνα και διαρκούσαν εννιά ημέρες, απ'την 5η μεσούντος του μηνός έως την 8η φθίνοντος. Καλούνταν επισης Μεγάλα Μυστήρια.

Στην αρχαία Βοιωτία, την ίδια περίοδο εορτάζονταν τα Παμβοιώτια προς τιμήν της Αθηνάς, τα οποία είχαν δώσει το όνομά τους στον αντίστοιχο βοιωτικό μήνα του Βοηδρομιώνα, "Παμβοιώτιο".
Σκιροφοριών

O Σκιροφοριών είναι ο δωδέκατος μήνας στο αττικό ημερολόγιο, ο οποίος στην Αθήνα σηματοδοτούσε το τέλος του έτους. Ήταν αφιερωμένος στην Αθηνά Σκιράδα και αντιστοιχεί με το χρονικό διάστημα 24 Μαΐου-22 Ιουνίου. 

Σημαντικότερη γιορτή αυτό το μήνα ήταν τα Σκιροφόρια προς τιμήν της Αθηνάς Σκιράδος, του Φυταλμίου Ποσειδώνα, καθώς και των Ελευσινίων Δήμητρας και Κόρης. Πραγματοποιούνταν τη δωδέκατη μέρα του μήνα, δυο μέρες πριν από τα Διιπόλεια ή Βουφόνια, προς τιμήν του Πολιέως Διός.

Επίσης, στις 22 του μήνα τελούνταν τα Αρρηφόρια ή Ερσηφόρια προς τιμήν της Αθηνάς Πολιάδας, που αποκαλούνταν επίσης "Έρση".
Συμβούλιο Κηδεμονίας του Οργανισμού Ηνωμένων Εθνών

Το Συμβούλιο Κηδεμονίας του Οργανισμού Ηνωμένων Εθνών, (αγγλικά: " United Nations Trusteeship Council"), είναι το τέταρτο κατά σειρά κύριο όργανο του ΟΗΕ, του οποίου η σύσταση, οι επιμέρους αρμοδιότητές και τα καθήκοντα προβλέπονται από τον Χάρτη των Ηνωμένων Εθνών.
Παναγιώτης Κερμανίδης

Ο Παναγιώτης Κερμανίδης είναι παλαίμαχος Έλληνας ποδοσφαιριστής, που αγωνιζόταν ως επιθετικός.
Ελαφηβολιών

Ο Ελαφηβολιών είναι ο ένατος μήνας του αττικού ημερολογίου. Ήταν αφιερωμένος στη θεά Άρτεμη και αντιστοιχεί με το χρονικό διάστημα 21 Φεβρουαρίου-23 Μαρτίου. 

Ο μήνας πήρε το όνομά του από τα Ελαφηβόλια, γιορτή με θυσίες ελαφιών που πραγματοποιούνταν την έκτη μέρα του μήνα προς τιμήν της Ελαφηβόλου Άρτεμης. 

Τον ίδιο μήνα διοργανώνονταν και τα Μεγάλα ή "εν άστει" Διονύσια προς τιμήν του Διονύσου του Ελευθερέα, τα οποία θεσμοθετήθηκαν από τον Πεισίστρατο και κατά τα οποία παρουσιάζονταν και διαγωνίζονταν τραγωδίες από την 11η μέχρι την 13η ημέρα του μήνα. Μετά τα Μεγάλα Διονύσια, αναφέρεται από πηγές ότι τελούνταν τα Πάνδια. 

Στις 18 του μήνα τελούνταν επίσης τα Ανάκεια προς τιμήν των Διόσκουρων Κάστορα και Πολυδεύκη, ενώ το μήνα αυτό τελούνταν και τα Γαλάξια προς τιμήν της Ρέας-Κυβέλης, σε αντίθεση με τα Γαλάξια προς τιμήν του Απόλλωνα κατά το μήνα Ποσειδεώνα.
Πάπας Βενέδικτος Γ΄

Ο Πάπας Βενέδικτος Γ΄ διετέλεσε Πάπας Ρώμης μεταξύ των ετών 855 και 858.

Λίγα είναι γνωστά για τη ζωή του Βενέδικτου πριν εκλεγεί Πάπας. Μορφώθηκε και έζησε στη Ρώμη, όπου ήταν καρδινάλιος όταν εξελέγη Πάπας. Είχε αποκτήσει φήμη μορφωμένου και ταπεινού. Εξελέγη Πάπας μετά την άρνηση του Αδριανού, ο οποίος είχε καταρχήν εκλεγεί από κλήρο και λαό, να δεχτεί το Θρόνο. Ομάδα ισχυρών παραγόντων προωθούσε διαφορετικό υποψήφιο, τον Αναστάσιο. Η ομάδα αυτή αμφισβήτησε την εκλογή του Βενεδίκτου και εγκατέστησε Πάπα (Αντιπάπα) τον Αναστάσιο. Όμως, με την πίεση της κοινής γνώμης, υπερίσχυσε η εκλογή του Βενεδίκτου. Ο Λουδοβίκος Β΄ της Ιταλίας έπεισε τον Βενέδικτο να φερθεί με επιείκεια προς τους υποστηρικτές του Αναστάσιου. Το σχίσμα αυτό εξασθένισε την επιρροή των Αυτοκρατόρων επί των Παπών.

Ο Βενέδικτος ενεπλάκη στη σύγκρουση μεταξύ των γιων του Λοθάριου Α΄ (Λοθάριου Β΄, Λουδοβίκου Β΄ και Καρόλου) μετά το θάνατο του πατέρα τους. Αναμείχθηκε και σε άλλες υποθέσεις και κράτησε σθεναρή στάση απέναντι στον Ιγνάτιο Πατριάρχη Κωνσταντινουπόλεως.
Πάπας Βαλεντίνος

Ο Πάπας Βαλεντίνος ("Papa Valentino", 800 - 10 Οκτωβρίου 827) ήταν Πάπας για δύο μήνες το 827.
Ποσειδεών

Ο Ποσειδεών είναι ο έκτος μήνας στο αττικό ημερολόγιο, ο οποίος ήταν αφιερωμένος στο θεό Ποσειδώνα και αντιστοιχούσε στο χρονικό διάστημα Νοεμβρίου- Δεκεμβρίου. Σε άλλες πόλεις της αρχαίας Ελλάδας εκτός από την Αθήνα, θεωρούνταν ο τελευταίος μήνας του χρόνου. 

Κάθε 2-3 χρόνια, προστίθετο ένας εμβόλιμος μήνας, ο Ποσειδεών Β', ώστε η πρώτη ημέρα κάθε μήνα να συμπίπτει κατά το δυνατόν με τη Νέα Σελήνη.

Κυριότερες γιορτές κατά το μήνα αυτό ήταν 
τα Φαλληφόρια προς τιμήν του Διονύσου 
τα Αλώα, 
τα Πύραια,
τα Ποσείδεα, 
και τα Γαλάξια προς τιμήν του θεού Απόλλωνα κατά το Χειμερινό Ηλιοστάσιο στις 22 του μήνα, 
σε αντίθεση με τα Γαλάξια προς τιμήν της Ρέας-Κυβέλης κατά τον Ελαφηβολιώνα. 

Η τελευταία νύχτα του μήνα, η μεγαλύτερη επίσης νύχτα όλου του έτους, ήταν αφιερωμένη στις θεές Νύχτα και Δίκη.
Βαγγέλης Κουτσόπουλος

Ο Βαγγέλης Κουτσόπουλος είναι Έλληνας ποδοσφαιριστής που αγωνίζεται ως ακραίος αμυντικός στην ΑΕΛ.
Γαμηλιών

Ο Γαμηλιών είναι ο έβδομος μήνας στο αττικό ημερολόγιο, ο οποίος ήταν αφιερωμένος στους θεούς Δία και Ήρα και αντιστοιχούσε στο χρονικό διάστημα 23 Δεκεμβρίου-22 Ιανουαρίου. 

Ο μήνας πήρε το όνομά του από τη γιορτή των Γαμηλίων ή Θεογαμίων, του ιερού γάμου μεταξύ των δυο θεών. Πολύ σημαντική γιορτή του μήνα ήταν επίσης το Τριέσπερον προς τιμήν των θεών Ήλιου και Ηρακλή, κατά τις 3 πρώτες ημέρες του μήνα (22-25 Δεκεμβρίου), η οποία αντικαταστάθηκε στη ρωμαϊκή θρησκεία από την αντίστοιχη γιορτή την ίδια περίοδο του Σολ Ινβίκτους. 

Γιορτάζονταν επίσης τα Λήναια προς τιμήν του Διονύσου, οπότε και παρουσιάζονταν κωμωδίες.
Πάπας Παύλος ΣΤ΄

Ο Πάπας Παύλος ΣΤ΄ (λατινικά: "Paulus PP. VI", ιταλικά: "Paolo VI"), κατά κόσμον Τζοβάννι Μπαττίστα Ενρίκο Αντόνιο Μαρία Μοντίνι ("Giovanni Battista Enrico Antonio Maria Montini", 26 Σεπτεμβρίου 1897 - 6 Αυγούστου 1978), ήταν ο προκαθήμενος της Καθολικής Εκκλησίας από τις 21 Ιουνίου του 1963 έως τις 6 Αυγούστου του 1978. Διαδέχθηκε τον Πάπα Ιωάννη ΚΓ΄, που είχε συγκαλέσει τη Β΄ Βατικάνεια Σύνοδο, την οποία αποφάσισε να συνεχίσει. Ο φιλελεύθερων απόψεων Πάπας Παύλος ΣΤ' σφυρηλάτησε την περαιτέρω βελτίωση των σχέσεων της Καθολικής Εκκλησίας με τους Ορθόδοξους, τους Αγγλικανούς και τους Διαμαρτυρόμενους, γεγονός που κατέληξε σε έναν αριθμό από ιστορικές συναντήσεις και συμφωνίες.
Πάπας Στέφανος Δ΄

Ο Πάπας Στέφανος Δ΄ με τον [[Λουδοβίκος ο Ευσεβής|Λουδοβίκο τον Ευσεβή]]
Ο Στέφανος Δ΄ διετέλεσε Πάπας για επτά μήνες, από τον Ιούνιο του 816 ως τον Ιανουάριο του 817.

Διαδέχτηκε τον Πάπας Λέοντα Γ΄, του οποίου την πολιτική ακολούθησε. Αμέσως μετά την ανάρρησή του στον Παπικό Θρόνο, ζήτησε από το λαό της Ρώμης να ορκιστεί πίστη στο Φράγκο βασιλιά Λουδοβίκο τον Ευσεβή, στον οποίο μετέβη αυτοπροσώπως τον Αύγουστο του 816.

Αφού έστεψε βασιλιά το Λουδοβίκο στη Ρενς τον Οκτώβριο, επέστρεψε στη Ρώμη, όπου πέθανε τον Ιανουάριο του 817.



Κατηγορία:Πάπες
Κατηγορία:Πάπες 9ου αιώνα